Document ID: 32010D0418

ΑΠΌΦΑΣΗ ΤΗΣ ΕΠΙΤΡΟΠΉΣ
της 17ης Ιουνίου 2010
για τον καθορισμό της χρηματοδοτικής συνδρομής της Ένωσης στις δαπάνες στο πλαίσιο των έκτακτων μέτρων που ελήφθησαν για την καταπολέμηση του καταρροϊκού πυρετού του προβάτου στην Ισπανία το 2004 και το 2005
[κοινοποιηθείσα υπό τον αριθμό Ε(2010) 3804]
(Το κείμενο στην ισπανική γλώσσα είναι το μόνο αυθεντικό)
(2010/418/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 4,
Εκτιμώντας τα ακόλουθα:
(1)
Εστίες καταρροϊκού πυρετού του προβάτου εμφανίστηκαν στην Ισπανία το 2004 και το 2005. Η εμφάνιση αυτής της νόσου παρουσίαζε σοβαρό κίνδυνο για το ζωικό κεφάλαιο της Ένωσης.
(2)
Σύμφωνα με την απόφαση 2005/650/ΕΚ της Επιτροπής, της 13ης Σεπτεμβρίου 2005, σχετικά με χρηματοδοτική συνδρομή της Κοινότητας στο πλαίσιο των έκτακτων μέτρων που ελήφθησαν για την καταπολέμηση του καταρροϊκού πυρετού του προβάτου στην Ισπανία το 2004 και το 2005 (2), χορηγείται χρηματοδοτική συνδρομή της Κοινότητας στην Ισπανία για τις δαπάνες που προκλήθηκαν στο πλαίσιο των έκτακτων μέτρων για την καταπολέμηση του καταρροϊκού πυρετού του προβάτου, τα οποία εφαρμόστηκαν το 2004 και το 2005.
(3)
Η εν λόγω απόφαση προέβλεπε την καταβολή πρώτης δόσης ύψους 2 500 000 EUR με την επιφύλαξη των αποτελεσμάτων των επιτόπιων επιθεωρήσεων της Επιτροπής.
(4)
Δυνάμει του άρθρου 6 παράγραφος 2 της εν λόγω απόφασης, το υπόλοιπο της χρηματοδοτικής συνδρομής της Ένωσης θα καταβληθεί με βάση την αίτηση που υποβλήθηκε εντός 60 ημερών από την εν λόγω απόφαση. Οι ισπανικές αρχές υπέβαλαν την εν λόγω αίτηση στις 11 Νοεμβρίου 2005.
(5)
Σύμφωνα με το άρθρο 4 παράγραφος 2 της απόφασης 2005/650/ΕΚ, το υπόλοιπο της χρηματοδοτικής συνδρομής της Ένωσης πρέπει πλέον να οριστεί μέσω απόφασης της Επιτροπής που θα εκδοθεί σύμφωνα με τη διαδικασία του άρθρου 40 της απόφασης 2009/470/ΕΚ.
(6)
Με βάση τα αποτελέσματα των επιθεωρήσεων που διενεργήθηκαν από την Επιτροπή σύμφωνα με το άρθρο 7 της απόφασης 2005/650/ΕΚ και τους όρους χορήγησης χρηματοδοτικής συνδρομής της Ένωσης, το συνολικό ποσό των δαπανών που καταβλήθηκε δεν μπορεί να αναγνωριστεί ως επιλέξιμο για χρηματοδότηση.
(7)
Οι παρατηρήσεις της Επιτροπής, η μέθοδος υπολογισμού των επιλέξιμων δαπανών και τα τελικά συμπεράσματα ανακοινώθηκαν στην Ισπανία με επιστολή της 1ης Ιουλίου 2009.
(8)
Λαμβάνοντας υπόψη τα ανωτέρω, πρέπει πλέον να καθοριστεί το συνολικό ποσό της χρηματοδοτικής συνδρομής της Ένωσης για τις επιλέξιμες δαπάνες που συνδέονται με την εκρίζωση και την επιτήρηση του καταρροϊκού πυρετού του προβάτου στην Ισπανία το 2004 και το 2005.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χρηματοδοτική συνδρομή από την Ένωση στην Ισπανία
Η συνολική χρηματοδοτική συνδρομή της Ένωσης για την κάλυψη των δαπανών που συνδέονται με την εκρίζωση του καταρροϊκού πυρετού των προβάτων στην Ισπανία το 2004 και το 2005 σύμφωνα με την απόφαση 2005/650/ΕΚ καθορίζεται σε 2 850 183,00 EUR.
Άρθρο 2
Διαδικασίες πληρωμής
Το υπόλοιπο ποσό της χρηματοδοτικής συνδρομής της Ένωσης καθορίζεται σε 350 183,00 EUR.
Άρθρο 3
Αποδέκτης
Η παρούσα απόφαση απευθύνεται στο Βασίλειο της Ισπανίας.
Βρυξέλλες, 17 Ιουνίου 2010.

Labels: 11
17
19
5
0
6
18